Notum sit omnibus, tam presentibus quam futuris, S. matris ecclesie filiis, quod ego Willelmus Nivernensis comes eleemosynam illam, videlicet medietatem Noveville cum appendiciis suis, que sita est in Bosco de Tul, quam pater meus pro remedio anime sue, Deo et B. Germano Autissiodorensi donavit, laudo et concedo ecclesie S. Germani, absque omni calumpnia, jure perpetuo possidendam. Propter hoc ego Willelmus comes, filius ejus ad honorem Dei, et salutem anime sue, ut de peccatis et negligentiis suis, meritis et intercessionibus beati Germani et aliorum Christi sanctorum, inter quorum corpora in eadem requiescit ecclesia, veniam consequatur ecclesie B. Germani, et monachis Deo ibidem in perpetuum servituris, qui pro reatibus suis intercessores semper existant, hospitationem illam quam in burgo et potestate Digie habebam penitus dimisi et sine omni reclamatione in eternum guerpivi; dedi etiam ecclesie B. Germani hominem quemdam, nomine Petrum Scotum, cum heredibus suis. Preterea donavi ad largissimam monachorum inibi commorantium refectionem panis et vini generalis, et pidancie piscium in die anniversarii sui, sexaginta solidos de meo censu S. Gervasii, de quibus statui ut crastina die S. Remigii annuatim persolvantur. Ne autem hoc, aut temporum vetustate, aut alicujus hominis perversitate immutaretur, aut penitus deperiret, litterarum mearum adnotatione, et sigilli mei impressione signavi. Hujus rei testes sunt, Hugo Senonensis archiepiscopus, Alanus episcopus Autissiod. Guido prepositus S. Stephani, Guillelmus decanus, Stephanus cellerarius, Guarnerius senescallus, Opo de Rogeio, Stephanus de Petra-Pertusio, Atto prepositus S. Germani, Andreas major de Escanno. Anno ab Incarnatione Domini millesimo centisimo sexagesimo primo, regnante Ludovico.